|  |  |
| --- | --- |
|  | 27. oktober 2015Pressemeddelelse |
|   | Forskning og FormidlingFormidling41 20 60 19Nynne.Bojsen.Faartoft@natmus.dk |

**Fængselskirker og forsvundne kirker i Nyborg**

Nyborg Statsfængsel har haft hele fem forskellige kirker, siden fængslet stod færdigt i 1913. Læs fængslets kirkehistorie i den nyeste udgivelse af Danmarks Kirker, der også fortæller om Nyborgs kirkegårde og giver den forsvundne og omdiskuterede Gammelkirke en helt ny placering.

Den nyeste udgivelse af Nationalmuseets store bogværk Danmarks Kirker er netop udkommet og beskriver denne gang Nyborgs forsvundne og nedlagte kirker, kirkegårde og nyere kirker. I alt ni meget forskellige dele. Og der er nogle temmelig usædvanlige kirker iblandt - for eksempel de hele fem kirker, der har været i Nyborg Statsfængsel, siden fængslet tog imod de første indsatte i 1913.

Det har derfor været lidt af et detektivarbejde at danne sig et overblik over fængslets kirkehistorie, fortæller redaktør på Danmarks Kirker, Rikke Ilsted Kristiansen:

- Oprindeligt var der to kirker, indrettet i hver sin fløj af fængslet, en til mænd og en til kvinder. Det var nemlig meningen, at fængslet skulle være for både kvinder og mænd, men det blev aldrig til et kvindefængsel, og derfor blev kvindekirken efter nogle år brugt til andre formål. Begge kirker havde båse til de indsatte, så de ikke kunne se hinanden, men kun præsten og alteret. Det var et meget almindeligt i de danske fængselskirker langt op i 1900-tallet, siger hun.

I 1923 blev også mandekirken nedlagt, og der blev i stedet bygget en selvstændig kirkebygning inden for fængslets mure. Den var i brug indtil starten af 1970’erne, hvor den blev for stor. Fremmødet til gudstjenesterne var nemlig faldet støt, siden kirkepligten blev afskaffet i 1933.

- I stedet indrettede man en fjerde kirke i et nedlagt skrædderdepot. Men efterhånden som fængslet i højere grad tog imod mere hårdkogte kriminelle, var det for risikabelt et sted: Kirken lå nemlig lige op ad fængslets østlige ringmur, siger Rikke Ilsted Kristiansen.

**Gift i fængslet**Nyborg Statsfængsels femte og nuværende kirke blev indrettet omkring år 2004 i fængslets mellemfløj og er i brug i dag. Kirkerummet er et lille, multifunktionelt rum, hvor alt inventar er flytbart, der kan trækkes forhæng for alteret, og der er køkken i den anden ende af lokalet, så det kan også bruges til fællesspisning og foredrag:

- Oprindeligt hed kirken Nyborg Statsfængsels kirke eller Straffeanstaltens kirke, men engang i 1970’erne ændrede den navn til ”Steensgårds kirke”, hvilket den også hedder i dag. Tanken med navneskiftet var, at der ikke skulle stå Straffeanstaltens kirke på en dåbsattest eller bryllupsattest, hvis de indsatte fik deres børn døbt i kirken eller skulle giftes, siger Rikke Ilsted Kristiansen.

**En langlivet misforståelse**
Andre usædvanlige kirker i den nye udgivelse er kapellet på Nyborg Slot og kirkesalen på Hotel Nyborg Strand, der som det eneste kirkerum i hele Danmark blev ødelagt under 2. verdenskrig. Derudover bliver Nyborgs katolske kirke, Stella Maris, byens kirkegårde, Hjulby kirke og dens nedlagte, middelalderlige forgænger uden for Nyborg også grundigt beskrevet.

Og så bringer udgivelsen helt nye kapitler til Nyborgs byhistorie: Den har nemlig fundet den forsvundne middelalderkirke Gammelkirkes rigtige placering, fortæller Kirstin Eliasen:

- På grund af stednavnet Helletofte har man gennem tiden ment, at kirken lå i en by, der blev ødelagt under Grevens Fejde; dér, hvor Nyborg sygehus ligger i dag. Men udgravninger ved sygehusområdet har ikke vist antydningen af hverken kirke eller by, siger hun.

Da Kirstin Eliasen gik i dybden med kilderne, blev det efterhånden tydeligt for hende og hendes kollegaer, at Gammelkirkes placering var bygget på en misforståelse. Allerede i 1700-tallet har nogen fejllæst en kilde og placeret kirken i Helletofte, selvom der i virkeligheden stod, at kirken ejede jorder i Helletofte. Ikke at den lå der.

- Derfor bliver vores konklusion, at Gammelkirke må have ligget lige uden for den middelalderlige befæstning i Nyborg. Der blev nemlig opført et kapel i 1604 på de fattiges kirkegård, som er en del af den nuværende Nyborg Kirkegård - og den kirkegård må oprindeligt have tilhørt Gammelkirken og dermed gå tilbage til 1200-tallet. Og det er helt nyt, siger hun.

Endnu et kirkemysterium opklaret.

**Fakta: Danmarks Kirker, Svendborg Amt, 13**- Danmarks Kirker 13 beskriver nyere kirker, kirkegårde og nedlagte/forsvundne kirker i Nyborg. Herunder blandt andre kirkerne i Nyborg Statsfængsel, den katolske kirke Stella Maris, kapellet på Nyborg Slot.
- Udgivelsen er udsendt af Nationalmuseet med støtte fra Carlsbergfondet, Ny Carlsbergfondet, Kulturministeriet, Augustinus Fonden og Kirkeministeriet.
- Vejledende udsalgspris er 175 kr. Udgivelsens kirkebeskrivelser vil også kunne også læses online.
 **Fakta: Danmarks Kirker**- Danmarks Kirker er Nationalmuseets store, grundlæggende værk om de danske kirker. Arbejdet med at beskrive alle kirker i Danmark begyndte i 1933.
- I anledning af Danmarks Kirkers 80-års jubilæum i 2013 blev alle udgivelser digitaliseret, så de er tilgængelige online.
- Indtil nu er cirka to tredjedele af Danmarks kirker blevet undersøgt og beskrevet. For tiden arbejder redaktionen på Danmarks Kirker på Nationalmuseet med at beskrive kirker i Jylland og på Fyn.

 **Billedtekster
Billede 1:** Kirke i Nyborg Statsfængsel. Indre set mod øst. Foto omkring 1923.

**Billede 2:** Kirke i Nyborg Statsfængsel. Indre set mod vest. Foto omkring 1923.

**Billede 3:** Kirkesalen på Hotel Nyborg Strand, ”Hermon”, set fra nordvest efter ødelæggelsen den 29. august 1943. **For yderligere oplysninger eller interview, kontakt:**Kirstin Eliasen, redaktør, Danmarks Kirker, Nationalmuseet.
Tlf.: 41 20 61 49. E-mail: kirstin.eliasen@natmus.dk

Rikke Ilsted Kristiansen, redaktør, Danmarks Kirker, Nationalmuseet.
Tlf.: 41 20 61 36. E-mail: rikke.kristiansen@natmus.dk

Nynne Bojsen Faartoft, kommunikationsmedarbejder, Nationalmuseet.
Tlf.: 41 20 60 19. E-mail: nynne.bojsen.faartoft@natmus.dk